**Έκθεση της Κοινοβουλευτικής Επιτροπής Εργασίας, Πρόνοιας και Κοινωνικών Ασφαλίσεων για την πρόταση νόμου «Ο περί Ελάχιστου Εγγυημένου Εισοδήματος και Γενικότερα περί Κοινωνικών Παροχών (Τροποποιητικός)**

**(Αρ. 7) Νόμος του 2022» και το νομοσχέδιο «****Ο περί Ελάχιστου Εγγυημένου Εισοδήματος και Γενικότερα περί Κοινωνικών Παροχών (Τροποποιητικός) Νόμος του 2023»**

**Παρόντες:**

Αντρέας Καυκαλιάς, πρόεδρος Χρίστος Σενέκης

Χρίστος Χριστόφιας Ανδρέας Αποστόλου

Γιώργος Κουκουμάς Μαρίνος Μουσιούττας

Δημήτρης Δημητρίου **Μη μέλη της επιτροπής:**

Ονούφριος Κουλλά Αλέκος Τρυφωνίδης

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων μελέτησε την πιο πάνω πρόταση νόμου, η οποία κατατέθηκε από τους κ. Αλέκο Τρυφωνίδη και Μαρίνο Μουσιούττα, βουλευτές εκλογικής περιφέρειας Λευκωσίας, σε δύο συνεδρίες της, που πραγματοποιήθηκαν στις 29 Νοεμβρίου 2022 και στις 30 Μαΐου 2023, και μαζί με το πιο πάνω νομοσχέδιο σε ακόμα δύο συνεδρίες της, που πραγματοποιήθηκαν στις 28 Νοεμβρίου και 5 Δεκεμβρίου 2023. Στο πλαίσιο της εξέτασης της πρότασης νόμου και του νομοσχεδίου κλήθηκαν και παρευρέθηκαν ενώπιον της επιτροπής η Υφυπουργός Κοινωνικής Πρόνοιας, εκπρόσωποι του Υπουργείου Εργασίας και Κοινωνικών Ασφαλίσεων, ο προϊστάμενος της Υπηρεσίας Διαχείρισης Επιδομάτων Πρόνοιας (ΥΔΕΠ) του Υφυπουργείου Κοινωνικής Πρόνοιας, εκπρόσωποι του Υπουργείου Οικονομικών, του Τμήματος Κτηματολογίου και Χωρομετρίας του Υπουργείου Εσωτερικών, του Υφυπουργείου Κοινωνικής Πρόνοιας, της Νομικής Υπηρεσίας της Δημοκρατίας, της Κυπριακής Συνομοσπονδίας Οργανώσεων Αναπήρων (ΚΥΣΟΑ), της Οργάνωσης Παραπληγικών Κύπρου (ΟΠΑΚ), της Παγκύπριας Οργάνωσης Αποκατάστασης Αναπήρων (ΠΟΑΑ), καθώς και της Παγκύπριας Εργατικής Ομοσπονδίας (ΠΕΟ), της Συνομοσπονδίας Εργαζομένων Κύπρου (ΣΕΚ), της Δημοκρατικής Εργατικής Ομοσπονδίας Κύπρου (ΔΕΟΚ), της Παγκύπριας Συντεχνίας Δημοσίων Υπαλλήλων (ΠΑΣΥΔΥ), της Ανεξάρτητης Συντεχνίας Δημοσίων Υπαλλήλων Κύπρου (ΑΣΔΥΚ), της Παγκύπριας Ομοσπονδίας Ανεξαρτήτων Συνδικαλιστικών Οργανώσεων (ΠΟΑΣΟ) και της Παγκύπριας Συντεχνίας «ΙΣΟΤΗΤΑ».

Σκοπός της πρότασης νόμου είναι η τροποποίηση του περί Ελάχιστου Εγγυημένου Εισοδήματος και Γενικότερα περί Κοινωνικών Παροχών Νόμου, ώστε η ακίνητη ιδιοκτησία η οποία δεν είναι αξιοποιήσιμη ολόκληρη ή το μεγαλύτερο μέρος αυτής λόγω εγγραφής δικαιώματος επικαρπίας στο Τμήμα Κτηματολογίου και Χωρομετρίας, ανεξαρτήτως της αξίας της υπό αναφορά ιδιοκτησίας και του χρόνου που η εν λόγω εγγραφή έλαβε χώρα, να μη λαμβάνεται υπόψη κατά τον υπολογισμό της συνολικής αξίας ακίνητης ιδιοκτησίας που δύναται να κατέχει πρόσωπο ή άλλο μέλος της οικογενειακής του μονάδας, για να είναι δικαιούχος ελάχιστου εγγυημένου εισοδήματος.

Σκοπός του νομοσχεδίου είναι η τροποποίηση του περί Ελάχιστου Εγγυημένου Εισοδήματος και Γενικότερα περί Κοινωνικών Παροχών Νόμου, ώστε να μη διακόπτεται η καταβολή του ελάχιστου εγγυημένου εισοδήματος σε άτομο με αναπηρία το οποίο έχει εγγεγραμμένη επ’ ονόματί του την κατοικία συγγενών του, κυρίως γονέων, η οποία δεν ξεπερνά τα 300 τ.μ. και την οποία δεν μπορεί να αξιοποιήσει με οποιοδήποτε τρόπο, επειδή η εν λόγω περιουσία είναι υποκείμενη σε δικαίωμα επικαρπίας εφ’ όρου ζωής.

Ειδικότερα, με τις πρόνοιες του υπό εξέταση νομοσχεδίου προβλέπεται ότι, σε περίπτωση δικαιούχου ελάχιστου εγγυημένου εισοδήματος ο οποίος είναι άτομο με αναπηρία, δεν λαμβάνεται υπόψη για τους σκοπούς καταβολής του ελάχιστου εγγυημένου εισοδήματος ιδιόκτητη κατοικία η οποία δεν υπερβαίνει τα 300 τ.μ. και είναι υποκείμενη σε δικαίωμα επικαρπίας εφ’ όρου ζωής σε άλλο πρόσωπο, εγγεγραμμένο στο Τμήμα Κτηματολογίου και Χωρομετρίας, στην οποία κατοικία διαμένει πρόσωπο που είναι συγγενής του δικαιούχου, αλλά δεν είναι μέλος της οικογενειακής μονάδας αυτού.

Σημειώνεται ότι η επιτροπή, για λόγους που προκύπτουν από τη σημασία και τους σκοπούς της προτεινόμενης νομοθετικής ρύθμισης, καθώς και λόγω έλλειψης χρόνου προς ολοκλήρωση της προβλεπόμενης διαδικασίας συζήτησης, σύμφωνα με τα προαπαιτούμενα στον Κανονισμό της Βουλής, έκρινε σκόπιμη την κατά προτεραιότητα συζήτηση του νομοσχεδίου, σύμφωνα με τις πρόνοιες του Κανονισμού 40Α του Κανονισμού της Βουλής. Ειδικότερα, για τη συζήτηση του νομοσχεδίου ακολουθήθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

Σημειώνεται περαιτέρω ότι ο σκοπός του νομοσχέδιου είναι συναφής με τον αντίστοιχο της πρότασης νόμου, η οποία κατατέθηκε στις 24 Νοεμβρίου 2023, ημερομηνία προγενέστερη της κατάθεσης του νομοσχεδίου, και η προώθηση του εν λόγω νομοσχεδίου αποτελεί απότοκο της συζήτησης που διεξήχθη επί της αρχής της πρότασης νόμου ενώπιον της επιτροπής.

Κατά τη συζήτηση επί της αρχής της πρότασης νόμου οι εισηγητές της ανέφεραν ότι με αυτήν επιδιώκεται η διόρθωση στρέβλωσης της υφιστάμενης νομοθεσίας, καθώς, σύμφωνα με τις διατάξεις της, αιτήσεις προσώπων για ελάχιστο εγγυημένο εισόδημα απορρίπτονται, επειδή η συνολική αξία της ακίνητης ιδιοκτησίας τους ξεπερνά την προβλεπόμενη στις διατάξεις του νόμου μέγιστη αξία ακίνητης ιδιοκτησίας που δύνανται να κατέχουν, για να καθίστανται δικαιούχοι ελάχιστου εγγυημένου εισοδήματος, εξαιτίας του γεγονότος ότι είναι εγγεγραμμένοι ιδιοκτήτες ακίνητης ιδιοκτησίας υποκείμενης σε δικαίωμα επικαρπίας, την οποία δεν μπορούν να εκμεταλλευτούν. Συναφώς, οι ίδιοι υποστήριξαν ότι στην πιο πάνω περίπτωση ο αιτητής για παροχή ελάχιστου εγγυημένου εισοδήματος ή μέλος της οικογενειακής του μονάδας είναι εγγεγραμμένος ιδιοκτήτης ακινήτου το οποίο δεν μπορεί νόμιμα να εκμεταλλευτεί, να αξιοποιήσει ή να επωφεληθεί οικονομικά από αυτό και ως εκ τούτου η εν λόγω ιδιοκτησία δεν πρέπει να συνυπολογίζεται στη μέγιστη αξία ακίνητης ιδιοκτησίας που δύναται να κατέχει οποιοδήποτε πρόσωπο, για να είναι δικαιούχο ελάχιστου εγγυημένου εισοδήματος. Συναφώς, οι εισηγητές της πρότασης νόμου εξέφρασαν την άποψη ότι η σχετική ακίνητη ιδιοκτησία πρέπει να λαμβάνεται υπόψη, μόνο αφότου το δικαίωμα επικαρπίας παύει να ισχύει και η ακίνητη ιδιοκτησία περιέλθει στην πλήρη κυριότητα του εγγεγραμμένου ιδιοκτήτη.

Η Υφυπουργός Κοινωνικής Πρόνοιας αναγνώρισε την ανθρωποκεντρική διάσταση των προτεινόμενων με την πρόταση νόμου ρυθμίσεων, ωστόσο σημείωσε το νομικό ζήτημα συνταγματικότητας που εγείρεται σε περίπτωση προώθησής της, καθότι αυτή συνεπάγεται αύξηση των υπό του προϋπολογισμού προβλεπόμενων εξόδων λόγω διεύρυνσης των δυνητικά δικαιούχων, καθώς και την ανάγκη προσθήκης ασφαλιστικών δικλίδων, προκειμένου να αποφευχθεί το ενδεχόμενο οι προτεινόμενες με την πρόταση νόμου ρυθμίσεις να τύχουν κατάχρησης από πρόσωπα που θα προβαίνουν σε διαδοχικές μεταβιβάσεις ακίνητης ιδιοκτησίας με εγγραφή δικαιώματος επικαρπίας και ως εκ τούτου να καθίστανται δικαιούχοι του σχετικού επιδόματος πρόσωπα τα οποία δεν χρήζουν οικονομικής στήριξης δυνάμει της υφιστάμενης νομοθεσίας.

Ο εκπρόσωπος του Υπουργείου Οικονομικών εξέφρασε επιφυλάξεις ως προς τη συνταγματικότητα των προτεινόμενων με την πρόταση νόμου ρυθμίσεων αφού, σύμφωνα με τον ίδιο, θα επιφέρουν αύξηση των κρατικών δαπανών λόγω διεύρυνσης των δυνητικά δικαιούχων.

Η εκπρόσωπος του Τμήματος Κτηματολογίου και Χωρομετρίας του Υπουργείου Εσωτερικών αρχικά επισήμανε ότι ακίνητη ιδιοκτησία υποκείμενη σε δικαίωμα επικαρπίας αποτελεί περιουσιακό στοιχείο για τον εγγεγραμμένο ιδιοκτήτη και η αξία της υπολογίζεται αναλόγως της ηλικίας του δικαιούχου επικαρπίας την οποία δύναται να υποθηκεύσει ή να μεταβιβάσει σε άλλο πρόσωπο. Περαιτέρω, η ίδια διευκρίνισε ότι η διαδικασία εγγραφής δικαιώματος επικαρπίας στο Τμήμα Κτηματολογίου και Χωρομετρίας μπορεί να διεκπεραιωθεί εντός ολίγων ημέρων και ως εκ τούτου, παράλληλα με τις προτεινόμενες με την πρόταση νόμου ρυθμίσεις, επιβάλλεται να εισαχθούν οι αναγκαίες ασφαλιστικές δικλίδες, προκειμένου η εγγραφή δικαιώματος επικαρπίας να μην τύχει κατάχρησης.

Οι εκπρόσωποι της ΠΕΟ, της ΣΕΚ, της ΠΑΣΥΔΥ, της ΠΟΑΣΟ και της Παγκύπριας Συντεχνίας «ΙΣΟΤΗΤΑ» συμφώνησαν με τη φιλοσοφία της πρότασης νομού, ωστόσο σημείωσαν την ανάγκη προσθήκης σχετικών ασφαλιστικών δικλίδων, προκειμένου οι προτεινόμενες με την πρόταση νόμου ρυθμίσεις να μην τύχουν κατάχρησης.

Σημειώνεται ότι σε μεταγενέστερο στάδιο ο προϊστάμενος της ΥΔΕΠ δήλωσε ότι σε πρώτη φάση η υπηρεσία θα μελετήσει το ενδεχόμενο ρύθμισης των σχετικών περιπτώσεων που ο αιτητής είναι άτομο με αναπηρία.

Στο πλαίσιο της περαιτέρω εξέτασης της πρότασης νόμου, επιπροσθέτως των πιο πάνω ζητημάτων που τέθηκαν από τους εμπλεκόμενους φορείς, την επιτροπή απασχόλησαν μεταξύ άλλων τα ακόλουθα:

1. H ανάγκη εξεύρεσης ρύθμισης η οποία να εφαρμόζεται σε όλες τις σχετικές περιπτώσεις αιτητών για ελάχιστο εγγυημένο εισόδημα, όταν είναι εγγεγραμμένοι ιδιοκτήτες ακίνητης περιουσίας υποκείμενης σε δικαίωμα επικαρπίας, και όχι μόνο στους αιτητές άτομα με αναπηρία.
2. Η ανάγκη επαναξιολόγησης της ημερομηνίας που περιλαμβάνεται στην υφιστάμενη διάταξη της νομοθεσίας, η οποία προβλέπει ότι για τον υπολογισμό της μέγιστης αξίας ακίνητης ιδιοκτησίας που δύναται να κατέχει οποιοδήποτε πρόσωπο, για να είναι δικαιούχο ελάχιστου εγγυημένου εισοδήματος, δεν λαμβάνεται υπόψη ακίνητη ιδιοκτησία αξίας μέχρι €100.000 υποκείμενη σε δικαίωμα επικαρπίας, νοουμένου ότι η εγγραφή του δικαιώματος επικαρπίας έλαβε χώρα πριν από την 11η Ιουλίου 2014 και η εν λόγω ημερομηνία δύναται να αναθεωρείται κάθε δύο χρόνια από τη 16η Ιουλίου 2015. Συναφώς, μέλη της επιτροπής ζήτησαν από την εκτελεστική εξουσία να εξετάσει κατά πόσο το ενδεχόμενο επανακαθορισμού στο στάδιο της αναθεώρησης της προβλεπόμενης ημερομηνίας εξυπηρετεί τους σκοπούς των προτεινόμενων με την πρόταση νόμου ρυθμίσεων.

Σχολιάζοντας τους πιο πάνω προβληματισμούς και θέσεις των μελών της επιτροπής, ο προϊστάμενος της ΥΔΕΠ ανέφερε μεταξύ άλλων τα ακόλουθα:

1. Στο παρόν στάδιο κρίνεται σκόπιμο να μελετηθεί το ενδεχόμενο προώθησης ειδικής ρύθμισης με την οποία να εξαιρούνται οι αιτητές άτομα με αναπηρία από τις διατάξεις της υφιστάμενης νομοθεσίας σε σχέση με τον συνυπολογισμό ακίνητης ιδιοκτησίας υποκείμενης σε δικαίωμα επικαρπίας για σκοπούς παροχής ελάχιστου εγγυημένου εισοδήματος, υπό ορισμένους όρους και προϋποθέσεις, λόγω της αυξημένης ανάγκης για οικονομική στήριξη των εν λόγω ατόμων.
2. H πιο πάνω αναφερομένη ημερομηνία στη σχετική διάταξη της νομοθεσίας αποτελεί απαραίτητη ασφαλιστική δικλίδα, ώστε η εγγραφή δικαιώματος επικαρπίας να μην τυγχάνει κατάχρησης. Ωστόσο, θα αξιολογηθεί η εφαρμογή της σχετικής διάταξης της νομοθεσίας, η οποία αφορά το σύνολο των αιτητών, καθώς και ο επανακαθορισμός της εν λόγω ημερομηνίας.

Το Υφυπουργείο Κοινωνικής Πρόνοιας, λαμβάνοντας υπόψη τα πιο πάνω, επιφυλάχθηκε να μελετήσει επισταμένως τα ζητήματα που προκύπτουν σε σχέση με τις προτεινόμενες με την πρόταση νόμου ρυθμίσεις και ακολούθως, προκειμένου να ξεπεραστούν τα προαναφερόμενα νομικά ζητήματα συνταγματικότητας, να προχωρήσει στην ετοιμασία σχετικού τροποποιητικού νομοσχεδίου, για να κατατεθεί αρμοδίως από το Υπουργείο Εργασίας, Πρόνοιας και Κοινωνικών Ασφαλίσεων, ως και έγινε με την κατάθεση του υπό αναφορά νομοσχεδίου.

Στο πλαίσιο της συζήτησης του νομοσχεδίου μαζί με την πρόταση νόμου ενώπιον της επιτροπής οι εισηγητές της πρότασης νόμου χαιρέτισαν το γεγονός ότι το Υφυπουργείο Κοινωνικής Πρόνοιας, στη βάση της δέσμευσής του κατά το προηγούμενο στάδιο της συζήτησης, προχώρησε στην ετοιμασία του υπό συζήτηση νομοσχεδίου, το οποίο κατατέθηκε αρμοδίως από το Υπουργείο Εργασίας, Πρόνοιας και Κοινωνικών Ασφαλίσεων. Συναφώς, οι ίδιοι υποστήριξαν ότι με τις προτεινόμενες με το νομοσχέδιο ρυθμίσεις επιτυγχάνεται ο σκοπός για τον οποίο κατατέθηκε η υπό εξέταση πρόταση νόμου και ως εκ τούτου εισηγήθηκαν όπως η συζήτηση επικεντρωθεί επί των προνοιών του νομοσχεδίου. Περαιτέρω, οι ίδιοι εισηγητές πρότειναν όπως εξεταστεί το ενδεχόμενο προσθήκης αναδρομικής πρόνοιας στο νομοσχέδιο, ώστε να δοθεί δυνατότητα στα άτομα με αναπηρία δικαιούχους για παροχή ελάχιστου εγγυημένου εισοδήματος των οποίων το επίδομα έχει αποκοπεί βάσει των διατάξεων της υφιστάμενης νομοθεσίας, αλλά δεν θα είχε αποκοπεί βάσει των προτεινόμενων με το νομοσχέδιο ρυθμίσεων, να καταστούν εκ νέου δικαιούχοι, χωρίς να απαιτείται η υποβολή νέας αίτησης για ελάχιστο εγγυημένο εισόδημα, προκείμενου να επισπευσθεί η αποκατάσταση του δικαιώματος λήψης του επιδόματος για τα εν λόγω άτομα.

Η εκπρόσωπος του Τμήματος Κτηματολογίου και Χωρομετρίας του Υπουργείου Εσωτερικών συμφώνησε με τους σκοπούς και τις επιδιώξεις του νομοσχεδίου, ωστόσο υποστήριξε ότι πρέπει να διασαφηνιστεί ότι οι πρόνοιες του νομοσχεδίου που ρυθμίζουν τις περιπτώσεις ιδιόκτητης κατοικίας υποκείμενης σε δικαίωμα επικαρπίας θα εφαρμόζονται ρητά και για τις περιπτώσεις δικαιώματος οίκησης, προκειμένου να διασφαλιστεί η αποτελεσματική εφαρμογή των προτεινόμενων με το νομοσχέδιο ρυθμίσεων.

Ο εκπρόσωπος της ΚΥΣΟΑ, αφού εξέφρασε την έντονη δυσαρέσκειά του για το γεγονός ότι δεν διεξήχθη καμία διαβούλευση με το κίνημα των ατόμων με αναπηρία πριν από την κατάθεση του νομοσχεδίου στη Βουλή, κατά παράβαση της Σύμβασης του ΟΗΕ για τα Δικαιώματα των Ατόμων με Αναπηρίες και του περί της Διαδικασίας Διαβούλευσης Κρατικών και Άλλων Υπηρεσιών σε Θέματα που Αφορούν Άτομα με Αναπηρία Νόμου, δήλωσε ότι συμφωνεί με τη φιλοσοφία των προτεινόμενων με το νομοσχέδιο ρυθμίσεων. Ωστόσο, ο ίδιος υποστήριξε ότι υφίσταται ανάγκη ρύθμισης, πέραν των περιπτώσεων που ο εγγεγραμμένος ιδιοκτήτης κατοικίας υποκείμενης σε δικαίωμα επικαρπίας είναι ο δικαιούχος/αιτητής άτομο με αναπηρία, των αντίστοιχων περιπτώσεων που ο εγγεγραμμένος ιδιοκτήτης τέτοιας κατοικίας είναι μέλος της οικογενειακής μονάδας του δικαιούχου/αιτητή ατόμου με αναπηρία.

Οι εκπρόσωποι της ΟΠΑΚ και της ΠΟΑΑ συμφώνησαν με τους σκοπούς και τις επιδιώξεις των προτεινόμενων με το νομοσχέδιο ρυθμίσεων, ωστόσο εξέφρασαν την έντονη δυσαρέσκειά τους για το γεγονός ότι δεν διεξήχθη καμία διαβούλευση με το κίνημα των ατόμων με αναπηρία πριν από την κατάθεση του νομοσχεδίου στη Βουλή.

Οι εκπρόσωποι της ΠΕΟ και της Παγκύπριας Συντεχνίας «ΙΣΟΤΗΤΑ» επίσης συμφώνησαν με τους σκοπούς και τις επιδιώξεις των προτεινόμενων με το νομοσχέδιο ρυθμίσεων.

Στο πλαίσιο της περαιτέρω εξέτασης του νομοσχεδίου, επιπροσθέτως των πιο πάνω ζητημάτων που τέθηκαν από τους εμπλεκόμενους φορείς, την επιτροπή απασχόλησαν μεταξύ άλλων ζητήματα που άπτονται γενικότερα της ανάγκης βελτίωσης των διατάξεων του περί Ελάχιστου Εγγυημένου Εισοδήματος και Γενικότερα περί Κοινωνικών Παροχών Νόμου, προκειμένου να διασφαλίζονται τα δικαιώματα των ατόμων με αναπηρία, καθώς και της ανάγκης ευρύτερα για θέσπιση ξεχωριστής νομοθεσίας που θα διέπει τα δικαιώματα των ατόμων με αναπηρία, αποσυνδεδεμένης από τις διατάξεις της νομοθεσίας για το ελάχιστο εγγυημένο εισόδημα και συμβατής με τις διατάξεις της Σύμβασης του ΟΗΕ για τα Δικαιώματα των Ατόμων με Αναπηρίες. Συναφώς, η επιτροπή επιφυλάχθηκε να εξετάσει ενδελεχώς τα εν λόγω ζητήματα στο αμέσως επόμενο χρονικό διάστημα.

Περαιτέρω, η επιτροπή, λαμβάνοντας υπόψη όλα τα πιο πάνω, καθώς και το γεγονός ότι δεν διεξήχθη η ενδεδειγμένη διαβούλευση με τους εμπλεκόμενους φορείς πριν από την κατάθεση του νομοσχεδίου, ζήτησε από την εκτελεστική εξουσία να διαβουλευθεί επί των προνοιών του νομοσχεδίου με όλους τους εμπλεκόμενους φορείς στη βάση των απόψεων και των προβληματισμών που διατυπώθηκαν ενώπιόν της και ακολούθως η επιτροπή να επανέλθει για συνέχιση και ολοκλήρωση της συζήτησης. Συναφώς, το Υφυπουργείο Κοινωνικής Πρόνοιας, σε συνεννόηση με τη Νομική Υπηρεσία της Δημοκρατίας, ετοίμασε αναθεωρημένο κείμενο του νομοσχεδίου, το οποίο τέθηκε ενώπιον της επιτροπής από το εκ του Συντάγματος αρμόδιο για την υποβολή του εν λόγω αναθεωρημένου κειμένου Υπουργείο Εργασίας και Κοινωνικών Ασφαλίσεων, για ολοκλήρωση της συζήτησης. Στο αναθεωρημένο κείμενο του νομοσχεδίου προβλέπονται μεταξύ άλλων τα ακόλουθα:

1. Διασαφηνίζεται ότι στο πεδίο εφαρμογής των προτεινόμενων με το νομοσχέδιο ρυθμίσεων, πέραν των δικαιούχων ατόμων με αναπηρία για παροχή ελάχιστου εγγυημένου εισοδήματος, θα περιλαμβάνονται ρητά και οι αιτητές άτομα με αναπηρία της εν λόγω παροχής.
2. Διασαφηνίζεται ότι ιδιόκτητη κατοικία η οποία είναι υποκείμενη σε δικαίωμα επικαρπίας και θα εξαιρείται για σκοπούς παροχής ελάχιστου εγγυημένου εισοδήματος θα αφορά κατοικία της οποίας εγγεγραμμένος ιδιοκτήτης είναι είτε ο δικαιούχος/αιτητής άτομο με αναπηρία είτε μέλος της οικογενειακής του μονάδας.
3. Προστίθεται πρόνοια, ώστε οι προτεινόμενες με το νομοσχέδιο ρυθμίσεις να τεθούν σε ισχύ αναδρομικά από την 1η Ιανουαρίου 2022.
4. Διασαφηνίζεται ότι οποιοδήποτε πρόσωπο αποκτά δικαίωμα για ελάχιστο εγγυημένο εισόδημα δυνάμει των προτεινόμενων διατάξεων και υποβάλει αίτηση η οποία εγκρίνεται δικαιούται αναδρομική καταβολή του επιδόματος από την 1η Ιανουαρίου 2022.

Στο πλαίσιο της συζήτησης του αναθεωρημένου κειμένου του νομοσχεδίου ο προϊστάμενος της ΥΔΕΠ διευκρίνισε ότι σκοπός του Υφυπουργείου Πρόνοιας είναι όπως παρασχεθεί η δυνατότητα αναδρομικής καταβολής του ελάχιστου εγγυημένου εισοδήματος σε δικαιούχους από τους οποίους αυτό αποκόπηκε και σε αιτητές των οποίων προηγούμενη αίτηση έχει απορριφθεί, με μοναδικό λόγο την ιδιόκτητη κατοικία είτε των ιδίων είτε μέλους της οικογενειακής τους μονάδας, η οποία υπόκειται σε δικαίωμα επικαρπίας, δεν υπερβαίνει τα 300 τ.μ. και στην οποία διαμένει πρόσωπο που είναι συγγενής του δικαιούχου ή αιτητή, το οποίο δεν είναι μέλος της οικογενειακής μονάδας αυτού.

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων ομόφωνα τροποποίησε το κείμενο του νομοσχεδίου, ώστε να προβλέπονται τα εξής:

1. Άτομο με αναπηρία που λάμβανε ελάχιστο εγγυημένο εισόδημα το οποίο αποκόπηκε με μοναδικό λόγο την ιδιόκτητη κατοικία είτε του ιδίου είτε μέλους της οικογενειακής του μονάδας, η οποία υπόκειται σε δικαίωμα επικαρπίας, δεν υπερβαίνει τα 300 τ.μ. και στην οποία διαμένει πρόσωπο που είναι συγγενής του δικαιούχου ή αιτητή, το οποίο δεν είναι μέλος της οικογενειακής μονάδας αυτού και υποβάλει εκ νέου αίτηση για ελάχιστο εγγυημένο εισόδημα η οποία εγκρίνεται λαμβάνει αναδρομικά το εν λόγω επίδομα από την ημερομηνία κατά την οποία αυτό αποκόπηκε.

2. Άτομο με αναπηρία το οποίο υπέβαλε αίτηση για ελάχιστο εγγυημένο εισόδημα, η οποία απορρίφθηκε αποκλειστικά λόγω ιδιόκτητης κατοικίας είτε του ιδίου είτε μέλους της οικογενειακής του μονάδας, η οποία υπόκειται σε δικαίωμα επικαρπίας, δεν υπερβαίνει τα 300 τ.μ. και στην οποία διαμένει πρόσωπο που είναι συγγενής του δικαιούχου ή αιτητή, το οποίο δεν είναι μέλος της οικογενειακής μονάδας αυτού και υποβάλει εκ νέου αίτηση για ελάχιστο εγγυημένο εισόδημα η οποία εγκρίνεται λαμβάνει αναδρομικά το εν λόγω επίδομα από την ημερομηνία υποβολής της πρώτης, απορριφθείσας αίτησής του.

Οι εισηγητές της πρότασης νόμου δήλωσαν ότι οι προτεινόμενες με το νομοσχέδιο ρυθμίσεις επιτυγχάνουν τον σκοπό για τον οποίο κατατέθηκε η υπό εξέταση πρόταση νόμου και ως εκ τούτου ενημέρωσαν την επιτροπή ότι θα προχωρήσουν σε απόσυρσή της.

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, αφού έλαβε υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές βελτιώσεις, επιφυλάχθηκε να τοποθετηθεί κατά τη συζήτηση των σχεδίων νόμου στην ολομέλεια του σώματος.

6 Δεκεμβρίου 2023

ΧΚ/ΜΓ/ΣΓΘ

Αρ. Φακ. 23.02.063.207-2022

23.01.064.182-2023